பிற ஏழை நாடுகளில்கூட ஓரளவுக்குச் சிறப்பாக இயங்கும் கல்விமுறை என் இந்தியாவில் இப்படி ஆகிப்போயுள்ளது? இது நம்மை மிகவும் வருத்தமுறச் செய்யவேண்டும். இன்று பல குடும்பங்களில், உணவுச் செலவைவிடக் கல்விக்கான செலவுதான் அதிகமாக உள்ளது. அரசுப் பள்ளிகளில் சேர்க்காமல் தனியார் பள்ளிகளில் சேர்த்துவிட்டால் மந்திர வித்தைபோல பிள்ளைகள் சிறப்பான கல்வியைக் கற்றுத் தேர்ந்து வாழ்வில் உயர்ந்துவிடுவார்கள் என்று பல கீழ்நடுத்தர மக்களும் ஏழை மக்களும் நினைக்கிறார்கள். இது உண்மையே அல்ல. இவர்கள் போகும் பல தனியார் பள்ளிகளிலும் மிகக் குறைவாகச் சம்பளம் வாங்கும் தரமற்ற ஆசிரியர்கள்தான் உள்ளனர். அவர்கள் சொல்லித்தரும் அரைகுறை ஆங்கிலக் கல்வி படுமோசமானதும்கூட.